МИНИСТЕРСТВО НА КУЛТУРАТА


УТВЪРЖДАВАМ:


ВЪТРЕШНИ ПРАВИЛА
[bookmark: _GoBack]за организацията на дейността, условията и реда за осъществяване функциите на Инспектората по чл. 46 от Закона за администрацията в Министерството на културата

 ГЛАВА ПЪРВА 
ОБЩИ ПОЛОЖЕНИЯ
Раздел I
Цели, функции, обхват и принципи
Чл. 1. (1) С настоящите правила се урежда организацията на дейността, условията и реда за осъществяване функциите на Инспектората по чл. 46 и чл. 46б от Закона за администрацията и чл. 13 от Устройствения правилник на Министерството на културата.
(2) Инспекторатът е на пряко подчинение на министъра на културата и осъществява административен контрол в администрацията на Министерство на културата и във второстепенните разпоредители с бюджет по бюджета на Министерството на културата. 
(3) Членовете на политическия кабинет и служителите от министерството не могат да се намесват в оперативната самостоятелност на Инспектората по чл. 46 от ЗА.
(4) Дейността на инспектората е насочена към пълно и точно изясняване на проверяваните случаи и предлагане на мерки за тяхното разрешаване с цел:
1. предотвратяване и отстраняване на нарушения при функционирането на администрацията;
2. превенция и ограничаване на корупцията;
3. независима и обективна оценка на дейността на администрацията;
4. подобряване работата на администрацията.
Чл. 2. При осъществяване на дейността си Инспекторатът се ръководи от принципите по чл. 2, ал. 1 от Закона за администрацията и чл. 18 от Закона за държавния служител, както и от правилата за поведение, регламентирани в Кодекса за поведение на служителите в държавната администрация и Етичния кодекс за поведение на служителите в Министерството на културата.
Чл. 3. Инспекторатът, като звено, осъществяващо административен контрол в Министерството на културата, изпълнява следните функции:
1. извършва планови и извънпланови проверки на структури, дейности и процеси в администрацията на министерството и във второстепенните разпоредители с бюджет по бюджета на Министерството на културата;
2. проверява за спазването на нормативните актове и вътрешните правила за организацията на работа в министерството и във второстепенните разпоредители с бюджет по бюджета на Министерството на културата;
3. проверява изпълнението на задължителните указания, които са дадени от компетентните контролни органи при проверки в министерството и във второстепенните разпоредители с бюджет по бюджета на Министерството на културата; 
4. разглежда постъпили сигнали за корупция на служители от администрацията на министерството, извършва проверки и информира министъра за резултатите;
5. извършва проверки на сигналите, молбите и жалбите срещу незаконни или неправилни действия или бездействия на служители от администрацията;
6. извършва последващи проверки за изпълнението на дадените препоръки, във връзка с предходно извършени проверки; 
7. осъществява контрол и извършва проверки по Закона за Сметната палата (ЗСП); 
8. прави оценка на корупционния риск по реда на методологията по чл. 71, ал. 1, т. 5 от ЗСП и предлага мерки за ограничаването му;
9. съставя актове за установяване на административни нарушения при констатирани нарушения от страна на служителите от администрацията, когато е предвидено в закон;
10. извършва проверки по предоставянето на административни услуги;
11. участва в разработването на проекти и прави предложения за нови или за изменение на съществуващи вътрешноведомствени актове, които регламентират организацията на работа и дейността на административните звена в министерството и второстепенните разпоредители с бюджет по бюджета на Министерството на културата;
12. осъществява други функции във връзка с административния контрол, които произтичат от нормативни актове или са възложени от министъра , съобразно правомощията си.	
Раздел II
Права и задължения на служителите в Инспектората по чл. 46 от ЗА
Чл. 4. (1) Инспекторатът по чл. 46 от ЗА се ръководи и контролира от ръководител, пряко подчинен на министъра на културата.
(2) Дейността на Инспектората се осъществява от инспектори.
(3) Ръководителят на Инспектората има правомощия на инспектор.
Чл. 5. (1) Ръководителят на Инспектората:
1. планира, организира, ръководи и контролира работата на Инспектората;
2. предлага на министъра на културата стратегически и годишен план за дейността на Инспектората;
3. разпределя задачите между служителите в Инспектората;
4. прави предложение до министъра на културата за извършване на проверки;
5. докладва на министъра на културата за установените проблеми, рисковете свързани с тях и предлага мерки за предприемане на коригиращи действия;
6. носи отговорност за изпълнението на задачите, поставени на Инспектората;
7. оценява изпълнението на длъжността от служителите в Инспектората;
8. прави предложение до органа по назначаването/работодателя за образуване на дисциплинарно производство;
9. представя ежегодно до 15 февруари отчет за дейността на Инспектората пред министъра на културата;
10. ежегодно до 1 март изпраща на Главния инспекторат към Министерски съвет копие на утвърдения отчет по чл. 5, ал. 1 ,т. 9 и справка за дейността си по образец, утвърден от ръководителя на Главния инспекторат. 
(2) При отсъствие на ръководителя на Инспектората, неговите правомощия се изпълняват от определен със заповед инспектор.
Чл. 6. При отсъствие на инспектор, поради ползване на платен/неплатен отпуск, неговите функции се поемат от друг инспектор, съгласувано с ръководителя на Инспектората.
Чл. 7. (1) Инспекторите в Инспектората при и по повод осъществяването на функциите си имат право:
1. на свободен достъп до всички помещения, документи и до цялата информация, необходима за изпълнение на техните задължения;
2. да проверяват всички документи и носители на информация, включително електронни, системите за управление и контрол и други, които имат значение за осъществяване на функциите им;
3. да изискват документи, данни, сведения, справки и други носители на информация от проверяваните лица и от други структурни звена, които са необходими за извършване на проверките.
4. да изискват информация от държавните и местните органи, органите на съдебната власт и други институции.
5. на пълно съдействие от служителите в администрацията са длъжни да оказват пълно съдействие на инспекторите при осъществяването на функциите им.
 (2) Инспекторите при и по повод осъществяването на техните функции са длъжни:
1. да извършват възложените им задачи в съответствие със законите, подзаконовите и вътрешноведомствените актове за организацията на работата от служителите на администрацията;
2. да отразяват всеобхватно, обективно и точно установените обстоятелства и да бъдат безпристрастни при оценка на фактите и даване на препоръки;
3. да не участват в извършването на проверки на свързани с тях лица, по смисъла на § 1, т. 18 от Допълнителните разпоредби на Закона за Сметната палата.
4. да не разгласяват фактите и обстоятелствата, станали им известни при или по повод осъществяването на техните функции, представляващи класифицирана информация по Закона за защита на класифицираната информация, лични данни, както и данни за подателите на сигнали.
ГЛАВА ВТОРА
СТРАТЕГИЧЕСКО И ГОДИШНО ПЛАНИРАНЕ
 Чл. 8. Контролната дейност на Инспектората се осъществява въз основа на утвърдени от министъра на културата стратегически и годишен план.
Чл. 9. (1) Стратегическият план се изготвя съобразно стратегическите цели и приоритети на администрацията на Министерството на културата, обвързани със стратегическите цели и приоритети от програмата на правителството, както и със стратегиите, и другите планови документи на администрацията.
(2) В стратегическия план се определят основните цели и приоритетните задачи в дейността на Инспектората за период не по-кратък от четири години.
(3) При определяне на обектите и дейностите на проверка в стратегическия план се вземат предвид следните индикатори: промяна в нормативната уредба, касаеща дейността; промяна в структурата; промяна на функциите; дата на последно извършената проверка; друга относима информация.
Чл. 10. (1) Стратегическият план се изготвя от ръководителя на Инспектората и се представя на министъра на културата за утвърждаване до 1 декември на последната година от действието на текущия план и влиза в сила от 1 януари на следващата година.
(2) В случай на приемане на нова управленска програма от правителството или на нови стратегически цели и приоритети на съответната администрация се предприемат действия по реда на чл. 9.
Чл. 11. (1) Годишният план за дейността се изготвя въз основа на утвърдения стратегически план.
(2) В годишния план се определят конкретните дейности, в това число вида и обхвата на проверките, които ще бъдат извършени през съответната година, графика за провеждането им, както и планирания брой работни дни за всяка конкретна проверка, разпределени в зависимост от числеността на Инспектората и броя на инспекторите в съответната проверка.
(3) Обектите на проверка се определят въз основа на включените в стратегическия план за съответната година проверки, като се отчитат следните индикатори: промяна в нормативната уредба, касаеща дейността; структурни промени; промяна на функциите; дата на последно извършената проверка; друга служебна информация, от която могат да се получат данни за пропуски в административната дейност, включително сигнали и предложения; влезли в сила актове на органите на съдебната власт и др.
Чл. 12. (1) В годишния план се определя ефективен фонд работно време за Инспектората.
(2) Ефективният фонд работно време за всеки служител от Инспектората се изчислява, като от общия брой работни дни за съответната година се изваждат планираните дни за отпуск, брой дни отпуск по болест и други дни за непредвидени случаи.
(3) Ефективният фонд работно време на Инспектората се изчислява, като се събере ефективния фонд работно време за всички служители в звеното.
(4) Ефективният фонд работно време за Инспектората се разпределя съобразно задачите, заложени в годишния план за дейността.
Чл. 13. (1) В срок до 15 декември на текущата година ръководителят на Инспектората представя за утвърждаване на министъра на културата годишен план, който има действие от 1 януари на следващата година.
(2) При промяна на обстоятелствата по чл. 11, ал. 3, ръководителят на Инспектората предлага за утвърждаване на министъра на културата актуализиран годишен план за дейността.
ГЛАВА ТРЕТА
ДЕЙНОСТ НА ИНСПЕКТОРАТA ПО ЧЛ. 46 ОТ ЗА
 Раздел І
Събиране и анализиране на информация. Иницииране на проверки
Чл. 14. (1) При осъществяване на дейността си инспекторите могат да правят проучвания, да събират информация и да изготвят анализи, с цел установяване на необходимостта от извършване на определена проверка.
(2) Дейността по анализиране на причините и условията, довели до нарушения, прояви на корупция и неефективна работа на администрацията, свързана с предлагане на мерки за отстраняването им, за да се подобри дейността на администрацията в Министерството на културата и на директорите на второстепенните разпоредители с бюджет по бюджета на Министерството на културата, се осъществява в рамките на извършените от Инспектората проверки по реда на тези правила.
Чл. 15. Инспекторатът не извършва проверки относно бюджетната дисциплина и в търговските дружества с държавно участие от отрасловата компетентност на министъра на културата.
Раздел ІІ
Контрол по Закона за за управление на средствата от Европейските фондове при споделено управление
Чл. 16. (1) Инспекторатът осъществява контрол за спазване на сроковете по Закона за управление на средствата от Европейските фондове при споделено управление, от длъжностни лица в Министерството на културата, включени в звената по управелние на европейските проекти.
(2) Контролът по ал. 1 се осъществява чрез извършване на проверки по сигнали или по разпореждане на министъра.
Раздел ІІІ
Оценка на корупционния риск и контрол по Закона за Сметната палата
Чл. 17. Инспекторатът извършва оценка на корупционния риск по реда на методологиите по чл. 71, ал. 1, т. 5 от Закона за Сметната палата. 
Чл. 18. Проверката на декларациите за имущество и интереси, както и производството по установяване на конфликт на интереси се извършват по реда на Закона за Сметната палата и Вътрешните правила за организацията и реда за извършване на проверка на декларациите и за установяване на конфликт на интереси.
Раздел IV
Предложение за образуване на дисциплинарно производство
Чл. 19. Когато инспекторите от Инспектората констатират неизпълнение на служебните или трудовите задължения от държавен служител, съответно служител по трудово правоотношение от администрацията на Министерството на културата и директор на втроростепенен разпоредител с бюджет по бюджета на МК, могат да предложат образуване на дисциплинарно производство.
Чл. 20. Когато е извършено нарушение, което предполага образуване на административно-наказателно производство и са събрани достатъчно данни за това, Инспекторатът уведомява и съответните компетентни органи, като изпраща и копия на материалите по преписката.
Раздел V
Административнонаказателна дейност
Чл. 21. (1) При констатирани нарушения на предвидените срокове в чл. 302, чл. 303 и чл. 305 от Административнопроцесуалния кодекс и чл. 78, ал. 1 от Закона за управление на средствата от Европейските фондове при споделено управление, инспектори от Инспектората съставят актове за установяване на административни нарушения по реда на Закона за административните нарушения и наказания.
(2) При констатирани нарушения, на основание чл. 139, ал. 2 от Закона за Сметната палата, инспектори от Инспектората съставят актове за установяване на административни нарушения по реда на Закона за административните нарушения и наказания и на Вътрешните правила за организацията и реда за извършване на проверка на декларациите и за установяване на конфликт на интереси.
Раздел VI
Взаимодействие
Чл. 22. (1) При осъществяване на своята дейност, Инспекторатът взаимодейства:
1. със служителите на всички структурни звена от администрацията на Министерството на културата;
2. с администрациите на второстепенните разпоредители с бюджет по бюджета на Министерството на културата;
3. с Главния инспекторат на Министерски съвет;
4. с държавни контролни органи, създадени по специални закони; 
5. с държавни комисии и съвети за контрол в съответната област; 
6. с омбудсмана на Република България;
7. с органите на местното самоуправление и на изпълнителната власт в общините, както и с обществените посредници – ако са избрани такива;
8. с други държавни структури, имащи отношение със задачите на Инспектората.
(2) При необходимост ръководителят на Инспектората може да предложи на министъра на културата включването в проверка на представители на специализирани контролни органи, създадени със специален закон. 
Чл. 23. Когато при проверка се установи, че има данни за извършено престъпление, в доклада до министъра се прави преложение за изпращане на сигнал до компетентната прокуратура. За целта се изпраща копие от одобрения доклад или извлечение от него. 
ГЛАВА ЧЕТВЪРТА
РЕД И НАЧИН ЗА ИЗВЪРШВАНЕ НА ПРОВЕРКИ
 Раздел I
Подготовка на проверката
Чл. 24. (1) Инспекторатът извършва планови и извънпланови проверки за осъществяване на административен контрол на структури, дейности и процеси в администрацията на Министерството на културата и на второстепенните разпоредители с бюджет по бюджета на Министерството на културата.
(2) Проверките могат да обхващат дейността на едно или няколко звена от администрацията и да имат за предмет отделни дейности или процеси, осъществявани в тях.
(3) Според обхвата проверките по ал. 1 могат да бъдат:
1. комплексни – обхващат цялостната дейност на отделно административно звено или група от такива звена в администрацията, или на второстепенните разпоредители с бюджет по бюджета на Министерството на културата;
2. тематични – обхващат отделни дейности или процеси, осъществявани от проверяваното звено. Тематичната проверка може да се отнася и само до изясняването на конкретен въпрос, твърдения, действия или за изпълнението на дадените от инспектората препоръки, утвърдени от министъра на културата.
(4) Плановите проверки се извършват въз основа на заповед на министъра на културата в съответствие с утвърдения от него Годишен план за дейността на Инспектората.
(5) Извънплановите проверки се извършват по сигнал или по разпореждане на министъра на културата въз основа на негова заповед. 
Чл. 25. (1) При постъпване на сигнал за извършено нарушение, ръководителят на Инспектората разпорежда предварително проучване, с цел преценка за необходимостта за извършване на извънпланова проверка. Предварителното проучване се извършва от инспектор/и, определен/и от ръководителя на Инспектората.
(2) Предварителното проучване включва следните критерии:
1. вид на сигнала – анонимен или неанонимен;
2. подлежи ли на проверка в рамките на функционалната компетентност на инспектората;
3. съответствие на административно звено и длъжност на служителя, за които се отнасят данните в сигнала;
4. наличие на информация за допуснати нарушения.
(3) Въз основа на резултатите от предварителното проучване, съгласно което следва да не се извършва проверка, ръководителят на Инспектората докладва на министъра с докладна записка. 
Чл. 26. (1) Проверката започва въз основа на заповед на министъра за възлагането ѝ. В заповедта се посочват: основанието; обектът; предметът на проверката; проверявания период; времето за извършване на проверката, като се посочват броят на работните дни и началният момент, който е дата на регестриране на заповедта в АИС на Министерството на културата; членовете на комисията, която ще извърши проверката и нейният председател (проверяващият инспектор). В случаите, когато членовете на комисията са двама, председател не се определя. 
(2) При проверка по сигнал не се посочва проверяван период, ако твърденията в сигнала не са относими към такъв, а са с конкретна насоченост и времето за извършване на проверката е в съответствие със срока по Административнопроцесуалния кодекс. 
(3) Проверката може да се извърши от един инспектор, когато формирането на екип е обективно невъзможно или нецелесъобразно, или когато ще се проверяват обстоятелства без фактическа и правна сложност.
(4) При възможност в състава на комисията, за извършване на проверката, се включва и инспектор с юридическо образование.
(5) Проектът на заповед се изготвя от ръководителя на Инспектората. 
Чл. 27. (1) При възлагане на проверка по сигнал, срокът за извършването ѝ следва да бъде съобразен с разпоредбите на Административнопроцесуалния кодекс, предвидени в Раздел III на Глава осма.
(2) При постъпване на сигнали, съдържащи твърдения за конфликт на интереси се спазват разпоредбите на Закона за Сметната палата.
Чл. 28. При разглеждане на сигналите се прилагат разпоредбите на глава осма от Административнопроцесуалния кодекс.
Раздел ІІ
Извършване на проверката
Чл. 29. След издаване на заповедта за извършване на проверката, инспекторите се запознават с дейността, структурата, функциите, задачите, процесите, естеството и начина на работа на проверявания обект, като:
1. проучват нормативните и вътрешноведомствените актове, уреждащи дейността на проверявания обект, както и други актове, имащи отношение към нея;
2. събират и проучват документи и информация, касаещи дейността на обекта на проверката.
Чл. 30. (1) Председателят на комисията/проверяващият инспектор може да изготви план за извършване на проверката, който се утвърждава от ръководителя на Инспектората. 
(2) В началото на проверката председателят на комисията/проверяващият инспектор  създава необходимата организация за провеждането ѝ.
Чл. 31. (1) Резултатите от проверката следва да бъдат подкрепени с достатъчно, относими и надеждни доказателства.
(2) За събирането на доказателствата могат да се изискват:
1. копия от документи, отнасящи се до дейността на проверявания обект, като по преценка на проверяващите могат да бъдат заверени „вярно с оригинала“;
2. справки, доклади, докладни записки, становища и други носители на информация.
(3) Проверяващите инспектори могат да изискват документите по ал. 2 да се представят и на електронен носител.
Раздел ІІІ
Докладване
Чл. 32. (1) За резултатите от извършената проверка, инспекторите изготвят доклад.
(2) В срока, определен за извършване на проверката, комисията/проверяващият инспектор изготвя доклад на хартиен носител в два еднообразни екземпляра, подписва ги, след което го предавт на ръководителя на Инспектората за полагането на съгласувателен подпис. 
(3) Двата еднообразни екземпляра се регистрират в деловодството, при спазване на разпоредбите на Вътрешните правила за организацията на документооборота в администрацията на Министерството на културата. Единият екземляр остава за Инспектората по чл. 46 от ЗА, а другият за министъра на културата за сведение и разпореждане.
(4) Ръководителят на Инспектората представя докладът на министъра на културата.   
Чл. 33. (1) Докладът за извършената проверка се състои от следните основни раздели:
1. въведение – основание за извършване на проверката; проверявания обект и период; целите и задачите на проверката; нормативните актове, уреждащи дейността на проверявания обект; обстоятелства, изложени в сигнала (когато проверката е по сигнал) или друга въвеждаща информация;
2. фактически констатации – обективно установените факти; информацията във фактическите констатации следва да бъде обективна, кратка и ясна, даваща възможност за правилното разбиране на докладваните въпроси;
3. изводи – заключения, изготвени въз основа на констатациите в доклада; изводите следва да бъдат обосновани и могат да съдържат оценка на силни и слаби страни, причини и условия, способствали за допускане на нарушения и/или слабости, анализ на грешки и недостатъци в дейността на проверявания обект, които създават риск от извършване или допускане на нарушения;
4. препоръки – дават се при констатирани грешки, слабости, недостатъци и нарушения в работата на проверявания обект. Препоръките следва да са в пряка връзка с фактическите констатации и направените изводи. Целта им е да се насочи тяхното внимание към рисковите зони в работата, с цел предприемане на действия за коригиране на проблемни области и за подобряване на дейността и организацията на работа. 
(2) Доказателствата, събрани в хода на проверката, се оформят като приложения и са неразделна част от доклада. Класират в преписката по извършената проверка и се прилагат към доклада който остава за Инспектората по чл. 46 от ЗА. Преписките по проверките се съхраняват в Инспектората по чл. 46 от ЗА.
Раздел ІV
Уведомяване за резултатите и проследяване изпълнението на препоръките 
Чл. 34. (1) След одобряването на доклада от министъра на културата, копие от същия или извлечение от него се изпраща с писмо до ръководителя на проверявания обект, както и до всички дирекции/служители, които имат отношение по изпълняване на препоръките.
(2) Писмото се изготвя от председателя на комисията/посочения на първо място инспектор от проверяващия екип/проверяващият инспектор, подписва се от ръководителя на Инспектората.
(3) Когато в одобрения от министъра доклад се предлага за резултатите от проверката да бъдат уведомени и други компетентни органи, копие или извлечение от него се изпраща на съответните органи с писмо, подписано от министъра на културата или на ръководителя на Инспектората по чл. 46 от ЗА. 
Чл. 35 (1) В Инспектората по чл. 46 от ЗА се предоставя информацията от проверявания обект, както и от служителите, които са отговорни за изпълнение на препоръките, за предприетите действия по изпълнение на дадените препоръки в указаните срокове.
 (2) В случай, че няма постъпила информация за предприети действия по изпълнение на препоръките в определените срокове, ръководителят на Инспектората може да предложи на министъра на културата да бъдат предприети действия за търсене на отговорност на ръководителя на проверявания обект, съответно на отговорните по изпълнение на препоръките служители. 
(3) Ръководителят на Инспектората може да предложи на министъра на културата да бъде извършена последваща проверка на проверявания обект.
ГЛАВА ПЕТА
СИГНАЛИ ПО АДМИНИСТРАТИВНОПРОЦЕСУАЛНИЯ КОДЕКС
Чл. 36. (1) Сигналите, свързани с незаконни или неправилни действия или бездействия на служители от администрацията на Министерство на културата и на директори на второстепенни разпоредители с бюджет по бюджета на Министерството на културата, се разглеждат от Инспектората по чл. 46 от ЗА.  
(2) Регистрираният сигнал се представя на ръководителя на Инспектората по чл. 46 от ЗА.
(3) По постъпил сигнал се извършва предварително проучване за предприемане на последващи действия по реда на чл. 25, ал. 2 от настоящите правила.
(4) Проверките по сигнали по Административнопроцесуалния кодекс се извършват по реда на Раздели II и III от Глава четвърта „Ред и начин за извършване на проверките”, от настоящите правила.
Чл. 37. (1) Не подлежат на разглеждане анонимни сигнали, както и сигнали, отнасящи се до нарушения, извършени преди повече от две години.
(2) Постъпили сигнали, които не са от компетентността на Инспектората, се препращат до компетентния орган в сроковете по Административнопроцесуалния кодекс, за което се уведомяват подателите им.
(3) Постъпили сигнали, подадени повторно, които не се основават на нови факти и обстоятелства, не подлежат на разглеждане, за което се уведомяват подателите им.
(4) При постъпване на сигнали, съдържащи твърдения за корупция или конфликт на интереси за лица, заемащи публична длъжност, се прилагат разпоредбите на Закона за Сметната палата. Предварителното проучване и проверката се извършват в тримесечен срок от постъпването на сигнала.
(5) В срок до 7 дни след одобряването на доклада от извършената проверка, за резултатите от проверката се уведомява подателят на сигнала.
ГЛАВА ШЕСТА
ОТЧИТАНЕ НА ДЕЙНОСТТА
Чл. 38. (1) Инспекторатът по чл. 46 от ЗА ежегодно до 15 февруари представя за утвърждаване отчет за дейността си пред министъра на културата.
(2) Отчетът за дейността на Инспектората съдържа: информация за степента на изпълнение на целите, заложени в годишния план; вида и броя на извършените планови и извънпланови проверки; обобщена информация за дадените препоръки, тяхното изпълнение и постигнатите резултати и друга информация.
(3) Информация от отчета по ал. 1 се публикува на интернет страницата на Министерсвото на културата.
Чл. 39. Ежегодно до 1 март Инспекторатът изпраща на Главния инспекторат към Министерски съвет копие на утвърдения от министъра на културата отчет и справка за дейността си по образец, утвърден от ръководителя на Главния инспекторат.
ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1. Вътрешните правила са утвърдени, съгласно чл. 9, ал. 3 от Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи, със заповед на министъра на културата и влизат в сила от датата на утвърждаването им.
§ 2. Настоящите вътрешни правила са част от Вътрешните правила за финансовото управление и контрол в администрацията на Министерството на културата.
§ 3. Настоящите вътрешни правила да бъдат публикувани на интернет страницата на Министерството на културата в част „Антикорупция“.

